અહીં પણ કવિનો એક કાયમી શાકવાળો છે. કાયમી છે એટલે એમની સાથે નામ દઈને બોલવાનો વ્યવહાર છે. ડૂંગળીના ભાવ રોવડાવે એ ભારતીય પ્રજાજનો માટે નવાઈની વાત નથી અને અહીં એ ભાવ અનેકગણા થઈને છેક ચાર રૂપિયે કિલો સુધી પહોંચ્યા છે (એ જમાનામાં ડૂંગળીનો સરેરાશ ભાવ માંડપચાસ પૈસા હશે!). કહો કે, થોડાક સમય પહેલાં એંસી રૂપિયે પહોંચ્યા એવું કંઈક. વિટંબણા એકસરખી છે. કવિ થોડાક દિવસના અંતરાલ પછી પોતાની કાયમી શાક માર્કેટના કાયમી શાકવાળાના ગલ્લા આગળથી નીકળે છે અને ડૂંગળીના ભાવ સાંભળી ચમકે છે.